Það er starfsfólki TM kappsmál að ánægðustu viðskiptavinir tryggingafélaganna skulu vera þeirra viðskiptavinir enda er ánægja viðskiptavina einn af lykilmælikvörðum félagsins . Í á annan áratug hefur ánægja viðskiptavina íslenskra tryggingafélaga verið mæld með samræmdum og viðurkenndum hætti . Að mælingunni stendur Íslenska ánægjuvogin , félag sem Samtök iðnaðarins , Stjórnvísi og Gallup standa að , en sambærileg mæling er gerð á ánægju viðskiptavina víða um heim . Mældir eru ýmsir þættir sem lúta að væntingum og upplifun viðskiptavina af vöru og þjónustu , svo sem gæði , verð , ímynd og líkleg tryggð . Frá upphafi mælinga hefur TM komið vel út . Í fjórtán skipti af sautján hefur fyrirtækið orðið efst íslenskra tryggingafélaga . Sú staðreynd er vitaskuld ánægjuleg en við látum ekki þar við sitja . Niðurstöðurnar eru ávallt rýndar og af þeim dreginn lærdómur , hvort heldur er um að ræða lækkun eða hækkun á heildareinkunn eða einstökum liðum . Að auki gerir TM eigin kannanir meðal viðskiptavina , bæði þeirra sem haft hafa samband vegna kaupa á tryggingum og þeirra sem fengið hafa afgreitt tjón hjá félaginu . Óánægja , kvartanir og annað sem neikvætt má telja er tekið til skoðunar og úrbóta leitað ef efni standa til . Það hefur sýnt sig að fylgni er milli ánægju viðskiptavina og afkomu fyrirtækja . Ánægjuvogin er því ekki aðeins mælikvarði á væntingar og upplifun viðskiptavina heldur gefur hún okkur vísbendingu um hvernig félagið er að þróast í hinu harða samkeppnisumhverfi sem tryggingamarkaðurinn er . Niðurstöður Íslensku ánægjuvogarinnar 2005 – 2015 Niðurstöður Íslensku ánægjuvogarinnar 2015 voru ákveðin vonbrigði . Við væntum vissulega einhverrar lækkunar í ánægju þetta árið þar sem aukin tjónatíðni undanfarinna missera hefur kallað á endurkoðun á iðgjöldum viðskiptavina . Þar sem að þekkt er að sterk fylgni er á milli iðgjaldaþróunar og ánægju var við því að búast að ánægjan myndi lækka eitthvað eftir mikla hækkun árið 2014 – en hún kom einmitt í kjölfar þess að iðgjöld höfðu almennt lækkað að raunvirði árið á undan . Lækkunin 2015 kallar á gagnrýna skoðun á öllum helstu snertiflötum félagsins við viskiptavini og er sú vinna þegar komin í fullan gang . Þess er að vænta að þróun ársins 2015 er varðar ánægju viðskiptavina félagsins verði snúið við á árinu 2016 . Þeir snertifletir sem eru helstir í skoðun eru snertingar okkar við viðskiptavini í bæði sölu og endurnýjun . Vísbendingar voru úr þjónustukönnun að ánægja viðskiptavina með þær snertingar hefði minnkað á meðan ánægja með samskipti vegna tjónamála stendur í stað . Það er góð niðurstaða , sérstaklega sé litið til þess að tjónamálum fjölgaði mjög á árinu 2015 .